Karel Jaromír Erben

Karel Jaromír Erben (* 7. november 1811, Miletín pri Jičíne, Rakúske cisárstvo – † 21. november 1870, Praha, Rakúsko-Uhorsko) bol český spisovateľ, básnik, prekladateľ, literárny historik, zberateľ českých ľudových piesní a rozprávok, jeden z hlavných predstaviteľov romantizmu v Čechách.

Životopis 

V Hradci Králové študoval na gymnáziu, v roku 1831 začal študovať filozofiu a neskôr právo v Prahe. V roku 1837 sa stal praktikantom na súde pri pražskom magistráte a o rok neskôr (1838) nastúpil k pražskému fiškálnemu úradu. Od roku 1843 bol spolupracovníkom Františka Palackého v Národnom múzeu. Erben mal za úlohu preskúmať a triediť mimopražské archívy (Tábor, Domažlice a iné). Pri tejto činnosti sa mu podarilo presvedčiť viaceré mestá, aby niektoré písomnosti darovali Národnému múzeu. V roku 1848 sa stal redaktorom Pražských novin, a tejto funkcie sa vzdal po vydaní ústavy v marci 1849.

V roku 1850 sa stal sekretárom a archivárom národného múzea, no už v nasledujúcom roku na túto funkciu rezignoval a stal sa archivárom mesta Prahy. Dá sa povedať, že to bol práve Erben, kto pražský archív systematizoval. V roku 1867 sa zúčastnil Moskovskej výstavy. Ochorel na pľúcnu chorobu, neskôr aj tuberkulózu.

Tvorba 

Venoval sa najmä poézii a zbieraniu ľudovej slovesnosti. Zbieral však ľudové piesne, porekadla, rozprávky a pod. iba z územia Čiech, ale nie Moravy (tam pôsobil hlavne František Sušil). Ťažisko svojho odborného záujmu Erben nachádzal v edíciách folklórnych materiálov, predovšetkým českých ľudových piesní. Porovnával ich varianty a vyhľadával medzi nimi text, ktorý najlepšie zodpovedá predpokladanému pôvodnému tvaru. Na piesne sa pozeral ako na spievané texty, preto sa zaujímal aj o nápevy, ktoré tiež vydával. Erben sa však neuspokojil iba s tým, že by ľudovú tvorbu zbieral; snažil sa ju kriticky skúmať, a tým ju aj ovplyvňovať. Napísal tiež vedecké pojednanie k legende o svätej Kataríne, Tomášovi Štítnom, J. A. Komenskom. Taktiež vydal niekoľko starších českých diel, podieľal sa na prekladoch Soudního a konkursního řádu a Občanského zákoníku.

Dielo

Poézia a ľudová slovesnosť 
 1865 – Sto prostonárodních pohádek a pověstí slovanských v nářečích původních, „slovanská čítanka“
 1869 – Vybrané báje a pověsti národní jiných větví slovanských, „slovanská čítanka“ v  skrátenej úprave a v českom preklade
 1853 – Kytice z pověstí národních (rozšírené vydanie v roku 1861), jediná zbierka básni, ktorú vydal. Podkladom pre jej vznik boli staré české ľudové báje. Skladá sa z trinástich balád:
 Kytice
 Poklad
 Svatební košile, vznik balady inšpirovala dnes už zaniknutá osada Byšičky
 Polednice
 Zlatý kolovrat
 Štedrý den
 Holoubek
 Záhořovo lože
 Vodník
 Vrba
 Lilie
 Dceřina kletba
 Věštkyně
 1864 – Prostonárodní české písně a říkadla, päťdielna zbierka folklóru z Čiech. Toto dielo je veľmi ovplyvnené romantizmom, ten predpokladal, že ľudová slovesnosť je prejavom nedochovaného prastarého mýtu, ktorý vyjadruje akúsi národnú povahu (charakter). Tento mýtus mal vyjadrovať ucelený súbor predstáv o vzťahoch medzi ľuďmi navzájom a medzi ľuďmi a prírodou, a Erben sa tento mýtus pokúšal znovu zostaviť
 Písně národní v Čechách, obsahuje 500 piesní
 Mladší bratr, vlastenecké dielo
 Večer, vlastenecké dielo
 Tulák Na hřbitově Historické diela 
 Rukopis musejní letopisů Kosmových Ondřej Puklice ze Vstruh Příspěvky k dějepisu českému, sebrané ze starých letopisů ruských Měsíčník hodin staročeských na Staroměstské radnici Regesta diplomatica nec non epistolaria Bohemiae a Moraviae, výťahy listín Čiech a Moravy. Dielo sa zaoberá najstaršími českými a moravskými listinami do roku 1253, čiže do smrti Václava I. Je pravdepodobne Erbenovou najvýznamnejšou prácou z oblasti histórie
 Sebrané spisy Jana Husa''

Pozri aj 
 Česká literatúra v rokoch 1815 – 1918
 Zoznam českých spisovateľov

Iné projekty

Externé odkazy 
 Erben na serveri skolavpohode.cz 
 Erben na serveri literatura.kvalitne.cz   
 Životopis   
 Ukážka z diela Kytice 
 Dielo Kytice PDF

Českí spisovatelia
Českí básnici
Českí novinári
Českí prekladatelia
Českí literárni historici
Básnici romantizmu
Spisovatelia romantizmu
Pochovaní v Prahe